OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Dialóg o migrácii, mobilite a bezpečnosti s krajinami južného Stredozemia OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Dialóg o migrácii, mobilite a bezpečnosti s krajinami južného Stredozemia /* KOM/2011/0292 v konečnom znení */





OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Dialóg o migrácii, mobilite a bezpečnosti s krajinami južného Stredozemia ÚVOD Historické udalosti, ktoré nastali v južnom Stredozemí od konca roku 2010, poskytli ľuďom v týchto krajinách jedinečnú príležitosť slobodnejšie vyjadriť ich túžbu po skutočnej demokracii, rešpektovaní ľudských práv a základných slobôd, nestranných a lepšie fungujúcich štátnych inštitúciách a spravodlivejšom využívaní verejných zdrojov. Tieto udalosti takisto inšpirovali obyvateľov v rôznych častiach arabského sveta a posilnili ich odhodlanie uspieť v ich demokratických snahách. Európska únia je pripravená pokračovať v podpore všetkých svojich južných susedov, ktorí sa chcú zaviazať k demokracii, rešpektovaniu ľudských práv, dobrej správe vecí verejných a právnemu štátu, a je pripravená uzavrieť partnerstvá s týmito krajinami s cieľom dosiahnuť konkrétny rozvoj v prospech ľudí. Tieto historické udalosti zapríčinili aj značné pohyby osôb . Konflikt, ktorý vypukol v polovici februára v Líbyi, spôsobil vysídlenie okolo 800 000 osôb rôznych národností do susedných krajín, najmä Tuniska a Egyptu. Niektorí utekali smerom do Talianska a na Maltu cez Stredozemné more na nevyhovujúcich plavidlách, čo sa niekedy skončilo stratou na životoch. V polovici januára pristálo na brehoch talianskeho ostrova Lampedusa a Malty 35 000 migrantov z Tuniska a Líbye. Niektoré z faktorov, ktoré spôsobujú migračné tlaky v krajinách južného Stredozemia, ako je vysoká nezamestnanosť mládeže, nie sú nové. Tieto faktory predstavujú dlhodobú štrukturálnu výzvu pre EÚ a daný región. Európska únia musí jasne vyjadriť podporu obyvateľom južného Stredozemia, keďže mnoho z nich sa môže pokúsiť hľadať príležitosti mimo svojich krajín pôvodu vzhľadom na chýbajúcu perspektívu na lepší život doma. Aktívne riadenie migračných tokov, posilnenie príležitostí na legálnu migráciu spolu s opatreniami zameranými na riešenie nelegálnej migrácie má pozitívny vplyv na EÚ, ako aj na partnerské krajiny. Ako súčasť širšieho zapojenia EÚ, ponuky „Partnerstva pre demokraciu a spoločnú prosperitu“ a v kontexte posilnenej európskej susedskej politiky voči južným susedom EÚ a ich novým demokratickým ambíciám sa v tomto oznámení navrhuje reagovať na súčasné výzvy v oblasti migrácie a mobility prostredníctvom dialógu o migrácii, mobilite a bezpečnosti medzi EÚ a krajinami južného Stredozemia v súlade s cieľmi globálneho prístupu EÚ k migrácii. Toto oznámenie vychádza z návrhu partnerstva medzi EÚ a krajinami južného Stredozemia v oblasti migrácie, mobility a bezpečnosti, ktorý predložila Komisia v svojom oznámení o migrácii prijatom dňa 4. mája 2011. Toto oznámenie sa prijíma súčasne s oznámením o preskúmaní susedskej politiky EÚ. NALIEHAVÉ OPATRENIA PRIJATÉ EURÓPSKOU ÚNIOU Európska únia reagovala na tieto výzvy rýchlym a účinným spôsobom a uskutočnila tieto konkrétne opatrenia: - S cieľom reagovať na núdzovú humanitárnu situáciu spôsobenú náhlym prílevom migrantov a utečencov do krajín susediacich s Líbyou Komisia vyčlenila z celkového príspevku EÚ (Komisia a členské štáty spolu) vo výške 102 mil. EUR sumu 40 mil. EUR na evakuáciu a repatriáciu štátnych príslušníkov tretích krajín a na pomoc ľuďom v núdzi v Líbyi a susedných krajinách. Poskytnutie uvedenej pomoci bolo takisto možné vďaka obdivuhodnej práci, ktorú vykonávajú Medzinárodná organizácia pre migráciu (IOM), Úrad Vysokého komisára OSN pre utečencov (UNHCR), Medzinárodný výbor Červeného kríža (ICRC) a ostatné medzinárodné organizácie. Zásah EÚ zohral kľúčovú úlohu pri znižovaní tlaku na prijímacie kapacity Tuniska a Egyptu, ktorý vytvorili značné prílevy vysídlených osôb do týchto krajín. - S cieľom urýchlene reagovať na nelegálne a zmiešané migračné toky vedúce cez centrálnu časť Stredozemného mora začala agentúra FRONTEX spolu s viacerými členskými štátmi realizovať spoločnú operáciu Európskej siete hliadok (EPN) Hermes Extension 2011 zameranú na pomoc Taliansku pri kontrolách plavidiel s migrantmi a utečencami na palube. EUROPOL vyslal do Talianska skupinu expertov, aby orgánom presadzovania práva pomohol identifikovať medzi zadržanými nelegálnymi migrantmi potenciálnych zločincov. - S cieľom zabezpečiť, aby sa členské štáty, ktoré sú najviac vystavené rastúcim tokom nelegálnych migrantov a utečencov, mohli z krátkodobého hľadiska vyrovnať s finančnými dôsledkami týchto tokov , Komisia pridelila dodatočne 25 mil. EUR na rok 2011 v rámci Fondu pre vonkajšie hranice a Európskeho fondu pre utečencov. Tieto finančné prostriedky sú dostupné na základe konkrétnych žiadostí zo strany členských štátov. - S cieľom reagovať na úsilie obyvateľstva viacerých krajín južného Stredozemia o nastolenie demokracie Európska komisia a vysoká predstaviteľka spoločne predložili 8. marca 2011 oznámenie o „ Partnerstve pre demokraciu a spoločnú prosperitu s južným Stredozemím “. V tomto oznámení, ktorého kľúčové odporúčania schválila Európska rada na svojich zasadnutiach 11. a 25. marca 2011, sa navrhuje ponúknuť krajinám južného Stredozemia perspektívu viesť dialóg o migrácii, mobilite a bezpečnosti , ktorý by sa zameral na posilnenie a uľahčenie legálnych spôsobov migrácie a mobility občanov medzi týmito krajinami a EÚ. UDRŽATEĽNÝ ROZVOJ KAPACÍT NA RIADENIE MIGRAČNÝCH TOKOV A TOKOV UTEČENCOV Reakcia EÚ na uvedenú núdzovú situáciu bola pohotová, komplexná a účinná. Na druhej strane sa však ukázalo, že sa krízová situácia nevyrieši rýchle a že je potrebné vytvoriť podmienky pre uskutočnenie viac štruktúrovaného, udržateľného plánu , ktorý by sa týkal rôznych aspektov tohto javu a ktorý by bol založený na solidarite medzi členskými štátmi a partnerstve s príslušnými tretími krajinami pri úplnom rešpektovaní medzinárodných záväzkov EÚ. Po nelegálnych migračných tokoch z Tuniska môžu nasledovať podobné javy v ostatných krajinách južného Stredozemia a zvlášť v tých, ktoré čelia politickej nestabilite a sociálnej kríze. Organizované zločinecké siete pašerákov môžu posilniť svoje aktivity a rozšíriť geografické pole pôsobnosti aj na iné africké krajiny ako Tunisko. S pokračujúcim konfliktom v Líbyi sa očakáva, že z Líbye bude v budúcnosti utekať oveľa väčší počet osôb a vo zvýšenej miere to budú štátni príslušníci viacerých tretích krajín, predovšetkým krajín Subsaharskej Afriky, ktorí žili v Líbyi ako migranti alebo utečenci. Je takisto možné, že Líbya by sa opäť mohla stať kľúčovou tranzitnou krajinou pre pašovanie nelegálnych migrantov z Afriky do Európy. Zatiaľ čo v počiatočnej fáze krízy bola veľká väčšina osôb utekajúcich pred konfliktom v Líbyi načas repatriovaná do krajín pôvodu, v priebehu krízy sa osoby, ktoré nemohli byť bezpečne repatriované do krajín pôvodu, vo zvýšenej miere presúvali do susedných krajín. Tieto osoby sú buď štátnymi príslušníkmi Líbye alebo tretích krajín, ktorí mali bydlisko v Líbyi a svoju krajinu pôvodu opustili s cieľom nájsť medzinárodnú ochranu. V prípade, že tieto osoby nebudú presídlené, je možné, že v hostiteľskej krajine zostanú dlhšiu dobu. Táto situácia vytvára ďalší nátlak na už znížené prijímacie kapacity krajín ako Tunisko a Egypt, čo prispieva k zvyšovaniu migračných tokov a tokov utečencov do členských štátov EÚ. Vzhľadom na túto situáciu a na základe spoločnej iniciatívy Európskej komisie a vysokej predstaviteľky Európska rada z podnetu Komisie požiadala Radu, aby prijala ďalšie okamžité opatrenia a do júnového zasadnutia Európskej rady predložila dlhodobé opatrenia na rozvoj kapacít na riadenie migračných tokov a tokov utečencov v Stredozemí. KRÁTKODOBÝ A STREDNODOBÝ PLÁN OPATRENÍ Okamžitou reakciou na túto požiadavku bolo, že Komisia predložila Rade pre spravodlivosť a vnútorné veci v dňoch 11. − 12. apríla prvý plán opatrení , ktorý sa zaoberá migračnými tokmi a tokmi utečencov z južného Stredozemia z krátko- a strednodobého hľadiska s cieľom 1) zabezpečiť, aby EÚ a krajiny susediace s Líbyou získali kapacity na reakciu na možné pokračujúce a rastúce toky utečencov z Líbye a 2) pomôcť tým členským štátom EÚ a krajinám Severnej Afriky, ktoré bezprostredne ako prvé preberajú zodpovednosť za riešenie migračných tokov a tokov utečencov. Plán zahŕňa tieto opatrenia: 1. pokračovať podľa určených potrieb v poskytovaní finančných prostriedkov na humanitárnu pomoc ľuďom v núdzi v Líbyi a susedných krajinách a na repatriáciu osôb , ktoré utekajú pred konfliktom v Líbyi; 2. posilňovať pomocou dodatočných technických zdrojov , ktoré poskytli členské štáty, spoločnú operáciu Európskej siete hliadok (EPN) HERMES Extension koordinovanú agentúrou FRONTEX, a pokračovať v spoločných operáciách HERMES a POSEIDON tak dlho, ako to bude potrebné, a to na základe zvýšenia prostriedkov pre sieť hliadok agentúry FRONTEX; 3. urýchlene posilniť právomoci agentúry FRONTEX a dať jej k dispozícii účinnejšie nástroje; Rada a Európsky parlament by mali urýchlene prijať zmenené a doplnené nariadenie, ktorým sa zriaďuje agentúra FRONTEX; 4. vyzvať agentúru FRONTEX, aby urýchlila rokovania týkajúce sa uzavretia pracovných dohôd s príslušnými orgánmi Egyptu, Maroka a Turecka, na čo už má mandát, a urýchlene jej zabezpečiť mandát na začatie rokovaní o podobnej pracovnej dohode s Tuniskom; 5. začať osobitný spoločný operačný projekt medzi EÚ a Tuniskom ako súčasť väčšieho súboru opatrení s cieľom reagovať na celkovú situáciu v súvislosti s nelegálnou migráciou v stredozemskom regióne. Tento projekt je zameraný na posilnenie kapacít tuniských orgánov týkajúcich sa kontroly hraníc, boja proti pašovaniu migrantov a obchodovaniu s ľuďmi, uľahčenia návratov a sociálnej a pracovnej reintegrácie navrátilcov, podpory zameranej na prístup k legálnym migračným cestám a zaobchádzanie s migrantmi, ktorí vstupujú na územie, v súlade s medzinárodnými normami vrátane poskytnutia azylu tým, ktorí potrebujú medzinárodnú ochranu. Zároveň je potrebné pomáhať miestnym orgánom členských štátov, ktorých sa táto problematika najviac dotýka, reagovať na okamžité následky migračných tokov z Tuniska na miestnu ekonomiku a infraštruktúru; 6. zabezpečiť, aby členské štáty v plnom rozsahu využili finančné zdroje, ktoré im boli pridelené v rámci Fondu pre vonkajšie hranice, Európskeho fondu pre návrat a Európskeho fondu pre utečencov, vrátane prípadnej úpravy plánovaného zamerania financovania a zamerania sa na najnaliehavejšie priority (pre programy na roky 2010/2011 je v rámci týchto troch fondov dostupných 425 mil. EUR pre šesť najviac dotknutých členských štátov, t. j. Cyprus, Francúzsko, Grécko, Taliansko, Maltu a Španielsko); 7. na základe ustanovení nariadenia o rozpočtových pravidlách poskytnúť z týchto troch fondov ďalšie zdroje na podporu členských štátov, ktoré čelia núdzovým situáciám ; 8. uskutočniť regionálny program ochrany (RPP), ktorý zahŕňa Egypt, Líbyu a Tunisko a je zameraný na posilnenie možností poskytnúť pomoc utečencom uviaznutým v týchto krajinách a na rozvoj legislatívy a administratívnych kapacít na miestnej úrovni s cieľom zaobchádzať s týmito osobami v súlade s medzinárodnými normami. Dôležitým prvkom RPP je takisto presídlenie ; 9. plánovať a uskutočniť presídlenie čo najväčšieho možného počtu osôb, ktoré potrebujú medzinárodnú ochranu, z krajín susediacich s Líbyou smerom do členských štátov EÚ a do ostatných krajín, ktoré sú tieto osoby ochotné prijať; 10. urýchlene dosiahnuť dohodu o prijatí návrhu na zriadenie spoločného program EÚ pre presídľovanie s cieľom uľahčiť operácie presídľovania. Veľkou obavou je možný nárast tokov osôb, ktoré môžu potrebovať medzinárodnú ochranu , z Líbye a v budúcnosti možno z ostatných krajín v tomto regióne. Komisia uznáva veľké úsilie vynaložené UNHCR, ICRC, IOM a ostatnými medzinárodnými organizáciami, podporu EÚ a jej členských štátov pri poskytovaní humanitárnej pomoci a ostatnej pomoci osobám vysídleným z Líbye. V tejto súvislosti je dôležité zabezpečiť, aby bola dostupná primeraná úroveň finančných prostriedkov potrebných na podporu poskytovania humanitárnej pomoci v súlade s určenými potrebami. Finančná podpora by mala byť tiež zameraná na okamžité následky migračných tokov a tokov utečencov na miestnu ekonomiku a sociálnu situáciu , ako aj na miestnu infraštruktúru niektorých periférnych regiónov členských štátov EÚ, tak ako to bolo aj v posledných rokoch v prípade napr. niektorých Kanárskych ostrovov, sicílskych ostrovov, Malty, Cypru a niektorých egejských ostrovov patriacich Grécku. Komisia preskúma, ako by finančné prostriedky pridelené v rámci štrukturálnych fondov EÚ mohli prispieť k vyriešeniu týchto situácií. Podpora poskytovaná najviac exponovaným členským štátom by mala presahovať rámec finančnej pomoci a umožniť rozdelenie skutočnej zodpovednosti za riadenie migrantov a utečencov. Komisia už navrhla niekoľko opatrení aj v súvislosti s ministerskou konferenciou o premiestnení a presídlení, ktorá sa konala v Bruseli 12. mája 2011. Tieto opatrenia je potrebné starostlivo a urýchlene zvážiť vzhľadom na úsilie o dosiahnutie uvedeného cieľa. V rámci týchto opatrení je potrebné zdôrazniť možnosť nasadenia podporných tímov EASO (Európsky podporný úrad pre azyl) do najviac dotknutých členských štátov na ich žiadosť, aby pomáhali orgánom pri skríningu uchádzačov o azyl a poskytovaní počiatočnej pomoci. Súčasný rozpočet EASO už umožňuje financovať nasadenie takýchto tímov. Členské štáty by mali prejaviť solidaritu a umožniť expertom v oblasti azylu, aby sa začlenili do tímov EASO, a súhlasiť s premiestnením niektorých osôb pod medzinárodnou ochranou na ich územia. Komisia je pripravená podporiť tieto snahy prostredníctvom Európskeho fondu pre utečencov v rámci rozšírenia pilotného projektu týkajúceho sa Malty, ktorý sa začal v roku 2009. Navrhovaný plán opatrení je možný len vtedy, ak sa budú mobilizovať finančné zdroje EÚ v primeranej výške. Komisia na základe dostupných finančných zdrojov preskúma ako zabezpečiť primerané finančné prostriedky na to, aby bolo možné reagovať na rozsah výziev, ktorým EÚ čelí v tejto núdzovej situácii. Okrem toho Komisia podporí primeranú koordináciu v rámci rôznych vnútorných a vonkajších finančných nástrojov s cieľom zabezpečiť predovšetkým podporu spolupráce medzi členskými štátmi a tretími krajinami v rámci konkrétnych projektov týkajúcich sa riadenia hraníc, migrácie a azylu. DLHODOBÝ PLÁN OPATRENÍ: POSILNENÁ SPOLUPRÁCA S KRAJINAMI JUŽNÉHO STREDOZEMIA (Vyššie uvedený) plán opatrení, ktoré navrhla Komisia, vo veľkej miere podporila Rada pre spravodlivosť a vnútorné veci na svojom zasadnutí v dňoch 11. – 12. apríla. Opatrenia, ktoré sú z krátkodobého hľadiska nevyhnutné, sa v súčasnosti implementujú. Komisia je však presvedčená, že z dlhodobého hľadiska sú potrebné ďalšie opatrenia. Tieto opatrenia by sa v prvom rade mali zamerať na základné príčiny migrácie na štrukturálnej úrovni. Je potrebné posilniť spoluprácu s krajinami južného Stredozemia, aby sa účinným spôsobom reagovalo na výzvu vytvoriť pracovné miesta a zlepšiť životné podmienky v celom regióne. Kooperácia by mala byť zameraná najmä na konkrétne regióny a skupiny osôb, ktorých sa najviac týka nedostatok pracovných príležitostí (t. j. prioritným cieľom by mali byť mladí ľudia). S cieľom reagovať na tieto výzvy Európska komisia a vysoká predstaviteľka navrhli v spoločnom oznámení 8. marca 2011 vytvoriť dlhodobé partnerstvo pre demokraciu a spoločnú prosperitu s krajinami južného Stredozemia. Toto partnerstvo je založené na troch prvkoch a jedným z nich je udržateľný a inkluzívny rast s dôrazom na otázky zamestnanosti a sociálne otázky. Dlhodobé opatrenia sú takisto potrebné s cieľom zabezpečiť, aby sa migrácia a mobilita medzi EÚ a krajinami južného Stredozemia uskutočňovali prostredníctvom legálnych postupov , riadnym a účinným spôsobom . V spoločnom záujme dotknutých krajín a osôb, EÚ a jej členských štátov je potrebné vynaložiť úsilie s cieľom pomôcť osobám z týchto krajín hľadajúcim zamestnanie, aby našli pracovné príležitosti v zahraničí. Touto výzvou je potrebné zaoberať sa v širšom kontexte vývoja demografickej situácie v EÚ ako aj nedostatku pracovných síl, ktorému čelí. Potreby EÚ týkajúce sa cielenej migrácie pracovných síl je potrebné náležite monitorovať a preskúmať, aby bolo možné predložiť konkrétne návrhy založené na dôkazoch a skutočnom dopyte po pracovných silách. V tejto súvislosti je potrebné uznať prínos prisťahovalcov z rôznych krajín pôvodu pre ekonomiku EÚ. Pomáhajú uspokojiť potreby týkajúce sa vysoko kvalifikovaných pracovných síl v rozvíjajúcich sa odvetviach hospodárstva EÚ ako aj obsadzujú pracovné miesta, ktoré si vyžadujú kombináciu rôznych kvalifikácií nižšieho stupňa. V spoločnom oznámení dňa 8. marca 2011 Európska komisia a vysoká predstaviteľka takisto navrhli vytvoriť partnerstvo pre migráciu, mobilitu a bezpečnosť s krajinami južného Stredozemia. Komisia je presvedčená, že uzavretie partnerstiev v oblasti mobility s krajinami južného Stredozemia je kľúčovým nástrojom, ktorý je prínosom pre obe strany a umožňuje zabezpečiť lepšie a účinnejšie riadenie migrácie a mobility, týkajúce sa nielen obyvateľov partnerských krajín, ale aj štátnych príslušníkov ostatných krajín, najmä krajín Subsaharskej Afriky a Blízkeho Východu, ktorí sa vo zvýšenej miere usadzujú na území krajín južného Stredozemia alebo cez ne prechádzajú. Uzavretie takýchto partnerstiev by posilnilo medziľudské vzťahy a podporilo vzájomné porozumenie, ako aj obchodné vzťahy a zamestnanosť. Znamenalo by to prínos pre hospodársky a sociálny rozvoj celého stredozemského regiónu a pre integráciu migrantov v EÚ a ostatných cieľových krajinách. Navrhované partnerstvá sa budú budovať prostredníctvom individuálneho prístupu v závislosti od konkrétnej krajiny a na základe záväzku každej krajiny splniť určité podmienky a zároveň sa v nich zohľadní celkový vzťah s danou partnerskou krajinou. Takisto je dôležité, aby tieto partnerstvá v súlade s usmerneniami Európskej rady zahŕňali súčasne rôzne aspekty takejto spolupráce, a aby zabezpečili realizáciu postupného zjednodušovania pohybu osôb zároveň s implementáciou opatrení zameraných na zaistenie bezpečnosti tohto pohybu. DIALÓG O MIGRÁCII, MOBILITE A BEZPEČNOSTI S KRAJINAMI JUŽNÉHO STREDOZEMIA Všeobecným cieľom dialógu o migrácii, mobilite a bezpečnosti bude podporiť a povzbudiť partnerské krajiny, aby uskutočnili reformy zamerané na zlepšenie bezpečnosti, tým umožnili svojim občanom posilnenú mobilitu smerom do členských štátov EÚ, a zároveň riešili základné príčiny migračných tokov. Tento dialóg bude súčasťou širšej angažovanosti a pomoci pre krajiny Severnej Afriky v rámci obnovenej európskej susedskej politiky. Tento tematický a špecifický dialóg sa uskutoční ako súčasť širšieho rámca pre dvojstranné vzťahy a dialóg a zohľadní na regionálnej úrovni spoločnú stratégiu EÚ a Afriky, mobilitu medzi EÚ a Afrikou a partnerstvo v oblasti migrácie a zamestnanosti. Aby sa dosiahol tento dôležitý cieľ, má Komisia v súlade s požiadavkou Európskej rady v úmysle využiť v plnej miere existujúci nástroj – partnerstvo v oblasti mobility – dostupný v rámci globálneho prístupu EÚ k migrácii . Tento nástroj sa osvedčil ako účinný prostriedok na prehĺbenie dialógu a operačnej spolupráce s tretími krajinami. Partnerstvá v oblasti mobility budú náležite zodpovedať konkrétnej situácii a potrebám dotknutých krajín južného Stredozemia. Budú sa uplatňovať tieto zásady: 11. Diferenciácia : dialóg sa ponúkne a bude rozvíjať na základe individuálnych zásluh príslušnej partnerskej krajiny (individuálny prístup) a zohľadní sa rozsah dosiahnutého pokroku a jeho premietnutie do vnútroštátnych postupov a uskutočňovania politiky. 12. Bilateralizmus : na dialógu sa dohodnú EÚ a jej členské štáty s každou partnerskou krajinou oddelene. 13. Podmienenosť : očakávané výsledky dialógu budú závisieť od úsilia a pokroku dosiahnutého vo všetkých oblastiach (migrácia, bezpečnosť a mobilita) a zohľadní sa takisto pokrok dosiahnutý v oblastiach súvisiacich so správou vecí verejných. 14. Monitorovanie : partneri budú súhlasiť so zriadením účinného mechanizmu na monitorovanie konkrétneho uskutočňovania partnerstva. Do tohto mechanizmu budú zapojení odborníci z EÚ a členských štátov. Tento viacstupňový prístup umožní EÚ rozšíriť výhody mobility, ktoré sa navrhujú v partnerstve, na tie krajiny, ktoré preukážu záujem a schopnosť uskutočniť pokrok najmä v oblastiach s významom pre EÚ. O partnerstvách v oblasti mobility sa dohodne na politickej úrovni medzi EÚ a jej členskými štátmi a danou partnerskou krajinou, a tieto partnerstvá budú v súlade s požiadavkami a súhlasom oboch strán zahŕňať všetky opatrenia (legislatívne alebo praktické) s cieľom zabezpečiť, aby sa pohyb osôb medzi EÚ a príslušnou partnerskou krajinou náležite riadil a prebiehal v bezpečnom prostredí. Takto sa zhrnú všetky relevantné opatrenia systematickým a komplexným spôsobom . Tieto opatrenia by mali prispieť k posilneniu kapacít v oblasti riadenia migrácie a mobility osôb v rámci krajín južného Stredozemia a ich vzťahov s EÚ vo všetkých oblastiach globálneho prístupu EÚ k migrácii , ktorý je zameraný na 1) lepšiu organizáciu legálnej migrácie 2) maximalizáciu pozitívneho vplyvu migrácie na rozvoj a 3) účinný boj proti nelegálnej migrácii . Okrem toho bude partnerstvo takisto zahŕňať súbor opatrení zameraných na zabezpečenie 4) podpory a rešpektovania práv migrantov , štátnych príslušníkov partnerských krajín ako aj tretích krajín, ktorí cez územia partnerských krajín prechádzajú. Pokiaľ ide o azyl , partnerstvá v oblasti mobility sa zamerajú na zvyšovanie možností na medzinárodnú ochranu v partnerskej krajine. Súčasťou partnerstiev v oblasti mobility by mala byť takisto podpora iniciatív zameraných na integráciu v členských štátoch EÚ, čo bude znamenať prínos aj pre krajiny pôvodu. Úspešná integrácia v cieľových krajinách vytvára lepšie podmienky pre prispievanie k rozvoju v krajinách pôvodu ako aj opätovnú integráciu osôb, ktoré sa vrátili do svojich krajín pôvodu. Partnerstvá v oblasti mobility by takisto mali zahŕňať balík opatrení na budovanie kapacít , ktoré by sa uskutočnili v partnerských krajinách, určili by sa na základe individuálnej analýzy daných krajín južného Stredozemia, a mali by zahŕňať aj návrhy a požiadavky týchto krajín ako aj EÚ a jej členských štátov, ktoré sa budú plne a aktívne zúčastňovať na ich implementácii. Opatrenia na budovanie kapacít v oblasti migrácie, mobility a integrácie, ktoré prispievajú k dosiahnutiu uvedených cieľov, sú napríklad: - zvyšovanie a uľahčenie prístupu k legálnym migračným cestám pre potenciálnych migrantov, a to na základe jasne definovaných potrieb vyplývajúcich z dopytu po pracovných silách v EÚ a ostatných cieľových krajinách, - pravidelná výmena poznatkov a osvedčených postupov medzi národnými úradmi práce s cieľom zabezpečiť úspešnú realizáciu programov aktívnej politiky trhu práce vo vysielajúcich krajinách, a tým zvýšiť možnosti a vyhliadky zamestnateľnosti pre štátnych príslušníkov tretích krajín, - budovanie kapacít partnerskej krajiny s cieľom pomôcť pri účinnej a efektívnej organizácii legálnej migrácie vrátane prijímania do zamestnania, uznávania kvalifikácii, návratov a reintegrácie migrantov, - v partnerskej krajine podpora rozvoja a vykonávania politík, ktoré podporujú inkluzívny rast spolu so zamestnanosťou, zamestnateľnosťou a všetkými aspektmi dôstojnej práce, a to aj vzhľadom na zmierňovanie úniku mozgov, - maximalizácia vplyvu migrácie na rozvoj vrátane uľahčenia nízkonákladových remitencií a ich usmernenie do udržateľných investícií, posilnenie spolupráce so združeniami pôsobiacimi v diaspórach, prijímanie opatrení proti úniku mozgov a zároveň zohľadnenie sociálnych aspektov migrácie, - zlepšenie kvality registrov matričných úradov v partnerskej krajine a v nej vydávaných dokladov totožnosti a cestovných dokladov, - rešpektovanie základných práv migrantov vrátane tých, ktorí sú štátnymi príslušníkmi tretích krajín, - podpora účinnej integrácie v prijímajúcej komunite a nediskriminačné zaobchádzanie s legálnymi migrantmi, - ponuka osobitnej pomoci migrantom so zraniteľných skupín obyvateľstva ako sú neplnoletí bez sprievodu, obete obchodovania s ľuďmi a ostatní, - poskytovanie poradenstva v oblasti budovania kapacít určených na pokrytie špecifických potrieb migrantov týkajúcich sa sociálnej, psychologickej alebo lekárskej pomoci, a to aj s cieľom nadviazať spoluprácu v oblasti prevencie šírenia nákazlivých chorôb, - zabezpečenie uplatňovania zásady nenavracania ( non refoulment ) a poskytnutie trvalých riešení ochrany pre tých, ktorí potrebujú medzinárodnú ochranu, - rozvoj a implementácia právnych predpisov v oblasti azylu v partnerskej krajine v súlade s medzinárodnými normami, a to aj prostredníctvom spolupráce s UNHCR, - zjednodušenie sociálnej a profesnej reintegrácie štátnych príslušníkov partnerskej krajiny, ktorí sa vracajú do svojej krajiny, - poskytnutie pomoci pri dobrovoľnom návrate štátnych príslušníkov tretích krajín, ktorí boli zadržaní ako nelegálni migranti na území partnerskej krajiny. Uvedené opatrenia na budovanie kapacít by zjednodušili pohyb osôb z krajín južného Stredozemia smerom do EÚ. Zjednodušenie tohto pohybu sa zabezpečí aj prostredníctvom týchto kľúčových nástrojov: - EÚ ponúkne v budúcnosti partnerským krajinám uzavretie dohody o zjednodušení vízového režimu . Obsah dohody bude však pre každú partnerskú krajinu rozdielny. Tieto dohody budú uzatvorené na individuálnom základe , ale prinajmenšom podporia mobilitu študentov, vedcov a podnikateľov . - V závislosti od skutočných možností a potrieb členských štátov EÚ, ktoré budú mať záujem aktívne sa zúčastniť na partnerstvách v oblasti mobility, a potrieb ich trhu práce, a po zohľadnení ich práva určiť počty hospodárskych migrantov s povolením na vstup, by partnerstvá v oblasti mobility mohli obsahovať konkrétne režimy na uľahčenie pracovnej migrácie medzi týmito členskými štátmi a krajinami južného Stredozemia. Takéto režimy by umožnili 1) konkrétne programy a/alebo zjednodušené právne rámce pre kyvadlovú migráciu (vrátane sektora sezónnych prác), 2) budovanie kapacít na riadenie remitencií smerom k posilneniu ich vplyvu na rozvoj, 3) budovanie kapacít na účinné vyrovnanie ponuky a dopytu po pracovných silách a na riadenie návratov a reintegrácie, 4) uznávanie pracovných a akademických zručností a kvalifikácií, 5) rozvoj a uplatňovanie právneho rámca na lepšie uplatnenie prevodu sociálnych práv, 6) posilnený prístup k informáciám o voľných pracovných miestach na trhoch práce v členských štátoch EÚ, 7) identifikácia opatrení na zlepšenie spolupráce a koordinácie medzi krajinami južného Stredozemia a členskými štátmi EÚ v otázkach týkajúcich sa zručností a lepšieho vyrovnania ponuky a dopytu po pracovných silách, a to na základe už vykonanej práce zo strany Európskej nadácie pre odborné vzdelávanie (ETF). V rámci partnerstiev v oblasti mobility môžu zainteresované členské štáty v súlade so svojimi právnymi predpismi takisto rozhodnúť o uskutočnení ďalších konkrétnych iniciatív, ktoré by sa zamerali na uľahčenie prístupu migrantov z partnerskej krajiny na svoje trhy práce. - Už uvedená posilnená mobilita bude závisieť od splnenia určitých podmienok zameraných na vytvorenie bezpečného prostredia, v ktorom sa bude pohyb osôb uskutočňovať legálnymi spôsobmi a v súlade s dohodnutými modalitami. Konkrétne podmienky, ktoré sa majú splniť, budú pre každú krajinu rozdielne v závislosti od posúdenia plnenia cieľov dohodnutých v rámci dialógu s každou partnerskou krajinou, ako aj v závislosti od úrovne už nadviazanej spolupráce s EÚ. Príklady osobitných opatrení, ktoré sa majú uskutočniť : - uzavretie dohôd o dobrovoľnom návrate, - uzavretie readmisných dohôd s EÚ, ktoré budú obsahovať ustanovenia týkajúce sa readmisie vlastných štátnych príslušníkov ako aj štátnych príslušníkov tretích krajín, a zároveň zabezpečia plné vykonávanie už existujúcich povinností v oblasti readmisie, - uzavretie pracovnej dohody s agentúrou FRONTEX , - budovanie kapacít v oblasti integrovaného riadenia hraníc , bezpečnosti dokumentov a boja proti organizovanej trestnej činnosti vrátane obchodovania s ľuďmi a pašovania migrantov, - spolupráca v oblasti spoločného dozoru v Stredozemnom mori vrátane možnej spolupráce v rámci projektu EUROSUR (po jeho spustení), - preukázanie ochoty spolupracovať s EÚ pri identifikácii svojich štátnych príslušníkov a osôb s pobytom na svojom území, najmä v prípade policajnej a justičnej spolupráce, ako aj na účely readmisie a vydania osôb, - ratifikácia a uplatňovanie Dohovoru Organizácie Spojených národov proti nadnárodnému organizovanému zločinu (TOC) a jeho protokolov o obchodovaní s ľuďmi a pašovaní migrantov. Partnerstvo v oblasti mobility je koncipované ako dlhodobý rámec založený na politickom dialógu a operačnej spolupráci , ktorý sa bude ďalej rozvíjať vo všeobecnom kontexte vzťahov medzi EÚ a príslušnou partnerskou krajinou. S cieľom pripraviť sa na uzavretie partnerstva v oblasti mobility medzi EÚ a partnerskou krajinou sa začne dialóg na úrovni riadiacich pracovníkov medzi EÚ a príslušnými krajinami za plnej účasti členských štátov, pričom tento dialóg umožní obom stranám výmenu názorov, vyjadrenie očakávaní a určenie oblastí spolupráce. Umožní to prípravu politických rozhodnutí, ktoré sa majú spoločne prijať na politickej úrovni. Takýto dialóg bude prospešný pre prípravu začatia partnerstva v oblasti mobility ako aj pre monitorovanie jeho uskutočňovania. Počas prípravnej fázy budú krajiny južného Stredozemia požiadané, aby uskutočnili pokrok smerom k budovaniu kapacít na účinné riadenie migrácie a aby prispeli k zriadeniu bezpečného prostredia pre mobilitu, čím sa vytvoria podmienky pre náležité a udržateľné uskutočňovanie partnerstva v oblasti mobility. EÚ podporí po technickej ako aj finančnej stránke všetky snahy, ktoré vynaloží partnerská krajina, a to aj prostredníctvom agentúr EÚ (FRONTEX, EASO a EUROPOL). EÚ bude takisto potrebovať väčšie finančné zdroje na podporu pokroku krajín južného Stredozemia, ktoré budú ochotné budovať svoje kapacity na riadenie migrácie, mobility a bezpečnosti a zapoja sa do dlhodobej spolupráce v rámci tohto snaženia. EÚ a partnerské krajiny v rámci dialógu budú preto musieť zvážiť najlepšie riešenia, aby sa v rámci existujúcich pridelených finančných prostriedkov zabezpečilo náležité financovanie takých opatrení, ktoré sú zamerané na budovanie kapacít a spolupráce v uvedených oblastiach. Podobné úvahy sa budú týkať nového finančného nástroja na podporu spolupráce s krajinami južného Stredozemia, a to v ďalšom finančnom rámci EÚ. Spolu s rozvojom partnerstva v oblasti mobility by mali členské štáty EÚ v závislosti od konkrétnej krajiny zvážiť svoje konzulárne zastúpenie v regióne vrátane zriadenia spoločných centier pre podávanie žiadostí o víza, ktoré by boli podporované zo strany EÚ. Okrem toho je potrebné posilniť spoluprácu v rámci miestnej schengenskej spolupráce a v plnej miere využívať praktické zlepšenia a flexibilitu v rámci vízového kódexu EÚ , a to vrátane znižovania alebo zrušenia poplatkov za víza a vydávania víz na viac vstupov pre cestujúcich bona fide a pre osobitné skupiny osôb (ako sú študenti, vedci a podnikatelia). V dlhodobom horizonte a za predpokladu, že zjednodušenie vízového režimu a dohody o readmisii budú účinne implementované, by sa mohli postupne zvážiť kroky smerom k liberalizácii vízového režimu s jednotlivými partnerskými krajinami, a to na základe ich individuálneho posúdenia a s prihliadnutím na celkový vzťah s danou krajinou, pričom musia byť splnené podmienky náležite riadenej a bezpečnej mobility. Dialóg o migrácii, mobilite a bezpečnosti s krajinami južného Stredozemia sa začne postupne, a to aj prostredníctvom rozvoja partnerstiev v oblasti mobility a zohľadní sa 1) celkový vzťah medzi EÚ a každou partnerskou krajinou, 2) súčasná úroveň kapacít v partnerskej krajine na riadenie migračných tokov a 3) ochota partnerskej krajiny zapojiť sa do konštruktívneho a účinného dialógu zameraného na zriadenie partnerstva. Komisia na tomto základe navrhuje začať dialóg s Tuniskom, Marokom a Egyptom . ZÁVERY Opatrenia navrhované v tomto oznámení predstavujú reakciu Komisie na výzvu Európskej rady z jej zasadnutia 24. marca 2011, aby Komisia predložila „ plán na rozvoj kapacít na riadenie migračných tokov a tokov utečencov, a to do júnového zasadnutia Európskej rady “. Návrhy v tomto oznámení dopĺňajú iniciatívy, ktoré Komisia navrhla 4. mája zamerané na dosiahnutie viac štruktúrovaného, komplexnejšieho, pružnejšieho prístupu EÚ k výzvam a príležitostiam súvisiacim s migráciou vrátane posilnenia hraničných kontrol, správy v schengenskom priestore, dobudovania spoločného európskeho azylového systému a lepšieho zacielenia legálnej migrácie. Komisia je pripravená naďalej prispievať k rozpracovaniu tohto plánu a k jeho implementácii, a to na základe usmernení, ktoré poskytne Európska rada na svojom ďalšom zasadnutí 24. júna 2011. Komisia je presvedčená, že navrhovaný súbor opatrení umožní EÚ prevziať zodpovednosť v rámci výziev, ktorým čelí. Komisia je takisto presvedčená, že EÚ musí dať na tieto výzvy výlučne európsku odpoveď. Takáto odpoveď bude účinná iba vtedy, ak bude založená na vyjadrení konkrétnej solidarity medzi členskými štátmi a v rámci partnerstva s krajinami na opačnom brehu Stredozemného mora, a ak sa mobilizujú všetky dostupné prostriedky a nástroje.